Europos Parlamento ir Tarybos reglamentas (EB) Nr. 1641/2003
2003 m. liepos 22 d.
iš dalies keičiantis Tarybos reglamentą (EEB) Nr. 1210/90 dėl Europos aplinkos agentūros bei Europos aplinkos informacijos ir stebėjimo tinklo įkūrimo
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 175 straipsnį,
atsižvelgdami į Komisijos pasiūlymą [1],
atsižvelgdami į Audito Rūmų nuomonę [2],
atsižvelgdami į Europos ekonomikos ir socialinių reikalų komiteto nuomonę [3],
laikydamiesi Sutarties 251 straipsnyje [4] nustatytos tvarkos,
kadangi:
(1) kai kurias 1990 m. gegužės 7 d. Tarybos reglamento (EEB) Nr. 1210/90 dėl Europos aplinkos agentūros bei Europos aplinkos informacijos ir stebėjimo tinklo įkūrimo [5] nuostatas reikėtų suderinti su 2002 m. birželio 25 d. Tarybos reglamentu (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento [6] (toliau - Bendrasis finansinis reglamentas), ypač su jo 185 straipsniu.
(2) Sutarties 255 straipsnyje numatyti bendrieji principai ir apribojimai, reglamentuojantys teisę susipažinti su dokumentais, yra nustatyti 2001 m. gegužės 30 d. Europos Parlamento ir Tarybos reglamente (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais [7].
(3) Priėmus Reglamentą (EB) Nr. 1049/2001, trys institucijos bendroje deklaracijoje susitarė, kad agentūros ir panašios organizacijos turėtų vadovautis taisyklėmis, atitinkančiomis nustatytąsias reglamente.
(4) Dėl to atitinkamas nuostatas reikėtų įtraukti į Reglamentą (EEB) Nr. 1210/90, kad Reglamentas (EB) Nr. 1049/2001 būtų taikomas Europos aplinkos agentūrai, kaip ir nuostata dėl skundų atmetus galimybę susipažinti su dokumentais.
(5) Dėl to reikėtų Reglamentą (EEB) Nr. 1210/90 atitinkamai iš dalies keisti,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1210/90 iš dalies keičiamas taip:
1. 6 straipsnis pakeičiamas taip:
"6 straipsnis
1. 2001 m. gegužės 30 d. Europos Parlamento ir Tarybos reglamentas Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais [8] taikomas Agentūroje laikomiems dokumentams.
2. Valdančioji taryba per šešis mėnesius nuo 2003 m. liepos 22 d. Europos Parlamento ir Tarybos Reglamento (EB) Nr. 1641/2003, iš dalies pakeičiančio Reglamento (EB) Nr. 1210/90 dėl Europos aplinkos agentūros bei Europos aplinkos informacijos ir stebėjimo tinklo įkūrimo [9] įsigaliojimo dienos patvirtina praktines priemones Reglamentui (EB) Nr. 1049/2001 įgyvendinti.
3. Pagal Reglamento (EB) Nr. 1049/2001 8 straipsnį Agentūros priimti sprendimai gali būti Ombudsmenui adresuoto skundo arba ieškinio Teisingumo Teismui objektas EB Sutarties atitinkamai 195 ir 230 straipsniuose nustatytomis sąlygomis";
2. 8 straipsnyje:
(a) 6 dalis pakeičiama taip:
"6. Kasmet, ne vėliau kaip iki birželio 15 d., Valdančioji taryba priima bendrą metinę Agentūros veiklos ataskaitą ir ją pateikia Europos Parlamentui, Tarybai, Komisijai, Audito Rūmams ir valstybėms narėms.";
(b) pridedama ši dalis:
"7. Agentūra kasmet pateikia biudžeto valdymo institucijai visą įvertinimo procedūrų rezultatams svarbią informaciją.";
3. 12 straipsnis pakeičiamas taip:
"12 straipsnis
1. Kiekvienais metais, remdamasi vykdančiojo direktoriaus parengtu projektu, Valdančioji taryba pateikia Agentūros pajamų ir išlaidų kitiems finansiniams metams sąmatos projektą. Šį sąmatos projektą kartu su etatų planu ne vėliau kaip iki kovo 31 d. Valdančioji taryba pateikia Komisijai.
2. Komisija perduoda Europos Parlamentui ir Tarybai (toliau - biudžeto valdymo institucija) šią sąmatą kartu su preliminariu Europos Sąjungos bendrojo biudžeto projektu.
3. Remdamasi sąmatos projektu, Komisija įtraukia į preliminarų Europos Sąjungos bendrąjį biudžetą duomenis, kurie jos manymu yra būtini Agentūros etatų planui, ir subsidijų į bendrąjį biudžetą, kurį Komisija pateikia biudžeto valdymo institucijai pagal Sutarties 272 straipsnį, sumą.
4. Biudžeto valdymo institucija leidžia skirti asignavimus Agentūros subsidijoms.
Biudžeto valdymo institucija priima Agentūros etatų planą.
5. Valdančioji taryba priima biudžetą. Jis paskelbiamas galutinai priimtu, galutinai priėmus Europos Sąjungos bendrąjį biudžetą. Tam tikrais atvejais jis atitinkamai pataisomas.
6. Valdančioji taryba nedelsdama praneša biudžeto valdymo institucijai apie savo ketinimą įgyvendinti visus didelės finansinės svarbos biudžeto finansavimui projektus, pirmiausia, visus projektus, susijusius su nuosavybe, pavyzdžiui, pastatų nuoma arba įsigijimu. Apie tai ji praneša Komisijai.
Biudžeto valdymo institucijos padalinys, paskelbęs apie savo ketinimą pateikti nuomonę, per šešias savaites nuo projekto paskelbimo dienos ją pateikia Valdančiajai tarybai."
4. 13 straipsnis pakeičiamas taip:
"13 straipsnis
1. Agentūros biudžetą vykdo vykdantysis direktorius.
2. Ne vėliau kaip iki kitų finansinių metų kovo 1 d. Agentūros apskaitos pareigūnas perduoda Komisijos apskaitos pareigūnui laikinąsias finansines ataskaitas kartu su ataskaita apie tų finansinių metų biudžeto ir finansų valdymą. Komisijos apskaitos pareigūnas pagal bendrojo Finansinio reglamento 128 straipsnį konsoliduoja institucijų ir decentralizuotų įstaigų laikinąsias finansines ataskaitas.
3. Ne vėliau kaip iki kitų finansinių metų kovo 31 d. Komisijos apskaitos pareigūnas Audito Rūmams nusiunčia Agentūros laikinąsias finansines ataskaitas kartu su ataskaitomis apie tų metų biudžeto ir finansų valdymą. Ataskaita apie biudžeto ir finansų valdymą taip pat atsiunčiama Europos Parlamentui ir Tarybai.
4. Gavęs Audito Rūmų pastabas dėl Agentūros laikinųjų finansinių sąskaitų pagal bendrojo Finansinio reglamento 129 straipsnį, vykdantysis direktorius savo atsakomybe parengia galutines Agentūros finansines sąskaitas ir pateikia Valdančiajai tarybai, kad ji pateiktų savo nuomonę.
5. Valdančioji taryba pateikia savo nuomonę dėl Agentūros galutinių finansinių sąskaitų.
6. Ne vėliau kaip iki kitų finansinių metų liepos 1 d. vykdantysis direktorius Europos Parlamentui, Tarybai, Komisijai ir Audito Rūmams nusiunčia galutines finansines ataskaitas kartu su Valdančiosios tarybos nuomone.
7. Galutinės ataskaitos paskelbiamos.
8. Ne vėliau kaip iki rugsėjo 30 d. vykdantysis direktorius Audito Rūmams atsiunčia atsakymą į jų pastabas. Jis atsiunčia šį atsakymą taip pat ir Valdančiajai tarybai.
9. Vykdantysis direktorius Europos Parlamento prašymu pateikia bet kurią informaciją, kurios reikia sklandžiai sprendimo dėl atitinkamų metų biudžeto įvykdymo priėmimo procedūrai, kaip nustatyta bendrojo Finansinio reglamento 146 straipsnio 3 dalyje, taikyti.
10. Europos Parlamentas Tarybos rekomendacija, priimta kvalifikuota balsų dauguma, ne vėliau kaip iki N + 2 metų balandžio 30 d. patvirtina, kad vykdantysis direktorius N metų biudžetą įvykdė.".
5. 14 straipsnis pakeičiamas taip:
"14 straipsnis
Vykdančioji valdyba, pasikonsultavusi su Komisija, priima Agentūrai taikomas finansines taisykles. Taisyklės negali nukrypti nuo 2002 m. lapkričio 19 d. Komisijos reglamento (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje [10], išskyrus tuos atvejus, kai tai konkrečiai būtina Agentūros darbui ir dėl to Komisija yra davusi savo išankstinį sutikimą."
2 straipsnis
Šis reglamentas įsigalioja pirmą sekančio mėnesio po jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. liepos 22 d.